Իրականում Ֆերիդեն փոքր տարիքից էլ տարօրինակ էր: Դպրոցում միշտ դժվարանում էր մյուս աշակերտների պես լինել: Բացի աշխարհագրության դասից ոչնչով չէր հետաքրքրվում: Աշխարհագրության դասին էլ մեկ-երկու թեմա էր հետաքրքրում նրան: Ամենասիրածը մթնոլորտային շերտերն էին: Օզոնի ստրատոսֆերայի մասնատման և օվկիանոսի հոսքի ու մթնոլորտի շարժումների միջև կապի մասին կարող էր ժամերով մտածել, կարդալ, խոսել: Բարձր գոտիներում ստրատոսֆերայի շարժը, մեզոսֆերայի առանձնահատկությունները, հարթավայրային քամիները և ծովային քամիների, արևի պտույտների ու արևադարձային լայնությունների, աշխարհի ձևի և մեծության մասին ինչ գտնում, անմիջապես կարդում էր: Դպրոցում սերտած յուրաքանչյուր տեղեկություն տուն հասնելուն պես փորձարկում էր ընտանիքի անդամների վրա, դրա համար էլ Քազանջըները մթնոլորտի շարժումների մասին լավ տեղեկացված էին: Ֆերիդեն աշխարհագրական գիտելիքները ցուցադրող յուրաքանչյուր զրույցի ժամանակ ոգևորությամբ էր խոսում, ամպերի վրայով էր թռչում, մի մթնոլորտային շերտից ցատկում մյուսը: Լիցեյն ավարտելուց անմիջապես մի տարի անց տարօրինակությունները շատացան, նա սկսեց վայրենության և մարդատյացության նշաններ ցույց տալ: